**Fantezii medievale**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe stradă trec trăsuri medievale,

Au cai mascați, pe capră vizitii

Înconjurați de cavaleri în zale,

În urma lor o mare de copii.

Alaiul curge către catedrală,

În turn și orologiul vechi a stat

Vrând parcă să dezlege o cabală

Și timpului să-i facă un rabat.

Te-aștept să pui piciorul mic pe scară,

În brațe să te prind și spre altar

Să port iubirea mea dulce-amară,

Un briliant să-i pun pe inelar.

- Pe sub portalu-'mpodobit cu frezii

O să pășesc, mătăsurile moi

Mă vor ascunde-ntreagă de burghezii

Prea curioși... Pe umerii mei goi

O pelerină albă și manșonul

Sub care mâna tremură ușor,

Emoția ce-nvăluie salonul

Când tu m-aştepţi zâmbind pe coridor...

Înspre altar biserica-i pavată

Cu dimineți albastre și-un prelat

Rostește cald o slujbă... Niciodată

Un vis n-a fost atât de-adevărat.

Ioan Grigoraș Liliana Trif